सत्ता छोड़ें या लोकतंत्र बहाल करें असद : अमेरिका  
अमेरिका ने सीरियाई राष्ट्रपति बशर असद पर प्रतिबंध लगाते हुए कहा है कि असद या तो लोकतंत्र के लिए प्रयास करें अन्यथा सत्ता छोड़ दें।
अमेरिका के राष्ट्रपति बराक ओबामा द्वारा सीरियाई राष्ट्रपति बशर असद और उनके छह सहायकों पर प्रतिबंध लगाए जाने के बाद ओबामा प्रशासन के एक वरिष्ठ अधिकारी ने कहा कि असद या तो लोकतंत्र के लिए प्रयास करें अन्यथा सत्ता छोड़ दें।  नाम नहीं छापने की शर्त पर एक वरिष्ठ प्रशासनिक अधिकारी ने कहा, राष्ट्रपति असद के पास स्पष्ट विकल्प मौजूद है। या तो वह लोकतंत्र बहाली के लिए प्रयास करें या फिर सत्ता छोड़ दें। उन्होंने कहा कि यह संदेश असद हुकूमत को दे दिया गया है।  ओबामा प्रशासन ने इस कठोर संदेश को सार्वजनिक नहीं किया है। सीरिया सरकार द्वारा देश के नागरिकों के खिलाफ हिंसा का इस्तेमाल किए जाने और उत्पीड़न की घटनाओं की कड़ी निंदा करते हुए अधिकारी ने कहा कि सीरिया में हाल की घटनाओं विशेषकर पिछले सप्ताह की घटनाओं को देखते हुए यह साफ तौर पर कहा जा सकता है कि देश पूर्व की स्थिति में नहीं लौट पा रहा है।